**A Ford Chip Ganassi Racing második lett a Le Mans 24 órás futam GTE Pro kategóriájában**

* Izgalmas hajrával szerzett második helyezést a 67-es rajtszámú Ford GT a Le Mans 24 órás futam GTE Pro géposztályában
* A Ford Chip Ganassi Racing csapat immár zsinórban másodszor állhatott dobogóra a legendás versenyen
* A dobogós helyen befutó 67-es autó pilótái dupla pontszámot szereztek, ami sokat segíthet a 2017-es FIA világbajnoki cím megszerzésében

**LE MANS, Franciaország, 2017. június 18.** – Andy Priaulx (GB), Harry Tincknell (GB) és Pipo Derani (BRA) vezették a Ford Chip Ganassi Racing csapat 67-es rajtszámú Ford GT-jét, amely a 2017-es Le Mans 24 órás futam utolsó körében szerezte meg a második helyezést. Tincknellnek ekkor sikerült megelőznie az addig másodikként autózó Corvettet – pillanatokkal azelőtt, hogy lecsapott előttük a kockás zászló.

A verseny ideje alatt mindvégig szoros volt a küzdelem, és a 67-es számú autó legénysége – akik a FIA Hosszútávú Világbajnokság első futamán, Silverstone-ban elsőként értek célba – ezen a futamon is bebizonyították, hogy a stabil stratégia és a teljes csapat elkötelezett munkája újra meg újra kiváló eredményt hozhat.

„Remek verseny volt,” nyilatkozta Prialux. „Hibátlan futamot teljesítettünk, méghozzá hibátlan bokszkiállásokkal. Ezek a srácok (a Ford Chip Ganassi Racing csapata) megszolgáltak egy érmet, hiszen mindent megtettek a sikerért. Szoros verseny volt ez, ahol minden körben, minden kiállásnál, a 24 óra minden egyes percében keményen kellett küzdenünk. Mindennek tökéletesnek kellett lennie – és az is volt. Harry utolsó pillanatait követve lerágtuk a körmünket az izgalomtól, és amikor a Corvette Harry oldala mellé került, már tudtuk, hogy megcsinálja, és megszerzi a második helyezést.”

Mind a négy Ford GT sikeresen teljesítette a Le Mans 24 órás futamot, pedig sok év óta ez volt a legbrutálisabb verseny a Circuit de la Sarthe pályán. A tavalyi futamgyőztes 68-as számú Ford GT hatodik lett, majd közvetlenül utána, hetedikként ért célba 69-es autó, a 66-os rajtszámú Ford GT pedig tizedik lett.

„Hű, micsoda futam volt!” fakadt ki Dave Pericak, a Ford Performance globális igazgatója. „Kemény volt, de mindenki megbirkózott a feladattal. Ez is azt bizonyítja, hogy érdemes az utolsó pillanatig kitartani. Másodszor vagyunk itt, és megszereztük a második helyezést, ami remek dolog. Az első persze mindig jobb, de ez is kiváló teljesítmény. Mindez nemcsak a jó futameredmény miatt fontos, hanem azért is, mert előbbre sorol minket a bajnokságban, amit idén mi szeretnénk megnyerni.”

A csapat négy versenygépe jól indított, és az élbolyban rótták a köröket a Circuit de la Sarthe 14 kilométer hosszú aszfaltcsíkján. Az igazi nehézségek akkor kezdődtek, amikor leszállt az este.

A 66-os rajtszámú Ford GT – volánja mögött Billy Johnsonnal – négy órán át vezette a mezőnyt; őt Stefan Mücke váltotta, aki nyolcadikként sorolt vissza, de 10 órával később probléma akadt az autó hátsó futóművében, ami miatt Olivier Pla kicsúszott, és a mezőny végére került.

A 68-as számú autó a 12-ik helyről rajtolt. Bár Dirk Müller remek iramának köszönhetően rövid ideig vezetett, az autó végül nem váltotta be teljesen a hozzá fűzött reményeket.

„Gratulálok a 67-es autó legénységének,” mondta Müller. „Mi már tudjuk, micsoda élmény itt felállni a dobogóra. Ezen a futamon sok apróság rosszul sült el. Joey remek munkát végzett, akárcsak Tony Kanaan, akit jó ötlet volt felkérni a futamra. Kedden reggel érkeztünk meg ide, és attól kezdve nagyon felpörgött. Mindent jól csinált, és remek csapatot alkottunk.”

Az IMSA SportsCar Bajnokságon versenyző két autó (a 68-as és a 69-es) egyike, a 69-es rajtszámú gép igazán ígéretesen kezdte a futamot. Ez az autó szerezte meg a legjobb startpozíciót a Ford Chip Ganassi Racing Ford GT-k közül, és bár Richard Westbrook már közvetlenül a rajt után alulkormányzottságról számolt be, úgy tűnt, hogy az autó esélyes a dobogós helyezésre. Ez sajnos nem tartott sokáig, mert a 69-esnek vissza kellett térnie a bokszba a hátsó lámpa javítására, ami többször is megismétlődött, visszavetve Westbrook, Ryan Briscoe és Scott Dixon teljesítményét.

A Ford Chip Ganassi Racing csapat legközelebb két hét múlva áll rajthoz az amerikai Watkins Glen pályán.

# # #

***A Ford Motor Company***

*A Ford Motor Company globális vállalat, amelynek központja a Michigan állambeli Dearborn. A vállalat tevékenységi köre a Ford személyautók, haszongépjárművek, városi terepjárók (SUV) és elektromos hajtású autók, valamint a Lincoln luxusautók gyártása, értékesítése, finanszírozása és a velük kapcsolatos szolgáltatások biztosítása. Ugyanakkor a Ford lendületesen dolgozik az új lehetőségek kiaknázásán az elektromos autók, az önvezető járművek és a mobilitás területén. A vállalat a Ford Motor Credit Company révén pénzügyi szolgáltatásokat is nyújt. A Ford mintegy 202.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 53.000 alkalmazottat, az összevont, illetve nem összevont közös vállalkozásokkal együtt pedig mintegy 68.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 24 gyártóüzem (16 saját tulajdonú vagy összevont közös vállalat és 8 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

***A Chip Ganassi Racing csapat***

*Chip Ganassi immár 30 éve állandó szereplőnek számít az autóversenyzés világában, és mára az egyik legsikeresebb és leginnovatívabb szemléletű csapattulajdonosként tartják számon. Csapatai jelenleg négy autóval versenyeznek a Verizon IndyCar sorozatban, két autóval a Monster Energy NASCAR Cup sorozatban, két autóval a NASCAR XFINITY sorozatban, két gyári Ford GT-vel az IMSA WeatherTech SportsCar Bajnokságban és két gyári Ford GT-vel a FIA Hosszútávú Világbajnokságon. A csapatok összesített eredménye 18 bajnoki cím és 180 győzelem, amelyeket többek közt az Indianapolis 500, a Daytona 500, a Brickyard 400, a Daytona Rolex 24, a Sebring 12 és a Le Mans 24 órás futamokon értek el. Ganassi ultramodern versenyműhelyeket működtet Indianapolisban és az észak-karolinai Concordban; a csapat székhelye a pennsylvaniai Pittsburgh-ben található. További információ:* [*www.chipganassiracing.com*](http://www.chipganassiracing.com/)

|  |  |  |
| --- | --- | --- |
| **Sajtókapcsolat:** | Györke Orsolya |  |
|  | **Ford Közép- és Kelet-**  **Európai Értékesítő Kft.**  1138 Budapest Népfürdő u. 22. |  |
|  | Tel: +36 1 2454 205 |  |
|  | email: [ogyorke@ford.com](mailto:ogyorke@ford.com) |  |